Snart drager tusindvis af danskere af sted sydpå til bugnende supermarkeder, hvor alene yoghurthylden fylder det samme som en halv dansk Netto-butik. Og på vejen hjem fra ferie hører man gourmetglade danskere spørge: Hvorfor er de udenlandske supermarkeder så meget federe?

Svaret er, at de danske supermarkeder giver kunderne mindre end halvt så mange varer at vælge imellem end butikker i for eksempel Spanien, Frankrig og Italien.

Det viser en undersøgelse, som analysefirmaet GfK har foretaget for danske dagligvareleverandører. Størst er spændet til Tyskland, hvor kunderne møder fire gange så mange varer i butikken, som vi gør. For hver gang, vi har 200 varer i en kategori, har de over 1.000. Det ærgrer Niels Jensen, der er direktør i foreningen Dagligvareleverandørerne (DLF).